Tisztelt Lovasok, Segítők, Családtagok, Tisztségviselők, és mindenki más, aki szívén viseli Szakágunk sorsát!

Az év lezárásaképpen szeretném Önöket nagy tisztelettel köszönteni, és egyben röviden beszámolni a 2018-as évről.

Év elején tisztújító közgyűlést tartottunk. Felállt az új Szakbizottság, melynek mandátuma 2022-ig tart. Rögtön az első szakbizottsági ülésen felosztottuk a feladatokat, és kineveztük szakági titkárnak Marcsó Zsófiát.

A szakág honlapját megújítottuk. Ez nem csak modernebb dizájnt, hanem technológiai fejlődést is jelent. Bartos Viktória segítségével a régi Facebook profil helyett a mai technológiai kihívásoknak sokkal jobban megfelelő Facebook oldalt hoztunk létre, így az az új weboldallal is kompatibilis, illetve a Facebook máshogy kezeli.

A lovas magazinokban történő megjelenésünk érdekében végzendő munkát Ballabás Katalin és Marcsó Zsófia vállalták.

Egy kicsit a számokról. Regisztrált versenyzőnk 2018-ban 74 fő volt, tavaly 68. Ló 133, tavaly 119. Távlovas egyesület 36, tavaly 32. Rajtengedély vizsgázó 35 fő, remélem, hogy majd ők is megjelennek versenyeinken.

Ebben az évben 8 versenyt rendeztünk. Négy OB1 forduló volt és négy OB2 verseny. Az évben egy nemzetközi versenyre került sor, Solton, ahol 100 fő felett volt az indulók száma, így ez az év kiemelkedő rendezvénye volt. Köszönet a rendezőknek. Az átlagos létszám 42 induló volt.

Kicsit nehezen indult a szezon. Cecén szerettük volna kezdeni az évet, azonban az időjárás ezt megakadályozta. Szakágunk folyamatosan azzal a problémával küzd, ami rendszeresen nehezíti a versenyrendezést. A természetvédelmi területekre nem kapunk engedélyt.

Varga Károly Tiszakécskén OB1 pénzdíjas évadnyitó versenyt rendezett, Tiszakécskén kitűnő a versenyhelyszín, évek óta, és a versenyt nagy érdeklődés övezi. Köszönöm ezt Varga Károlynak, 2019-ben is számítunk rá.. Takács Viktor gyorsan és szakszerűen Hetvehelyen, Bükkösdön rendezett versenyt. Izsák két alkalommal is magas színvonalon, kitűnő körülmények közt látta vendégül lovasainkat.

Versenynaptárunkból kiemelkedik nemzetközi versenyünk, melyet Solton Rencsár Kálmán rendezett meg. Ismét magas színvonalú, jó hangulatú, pénzdíjas nemzetközi versenyen vehettünk részt.

Az utóbbi időkben egyre több versenyhelyszínre érkezik javaslat. Ezeket az ajánlásokat egyenként, személyesen vizsgája meg a szakbizottság képviselője, és ha megfelel, a versenynaptárba beillesztjük. Az idei nyolc betervezett helyszínen kívül nem tervezünk bővítést. Csak olyan helyszíneken rendezünk távlovas versenyt ahol legalább két versenyútvonal kijelölhető, egymástól jelentősen eltérő körökkel. A bővítésnek csak akkor van értelme, ha van helyi érdeklődés is, mint például Cecén, Tiszakécskén, Bükkösdön és Izsákon.

A magas mobilbox bérleti díjak miatt kétnapos versenyre csak olyan helyszínek jöhetnek szóba, ahol az istállózás megoldott. Sajnos Magyarországon csak egy cégtől lehet bérelni boxokat, és ő egyre jobban kihasználja a fölényét.

Rajtengedélyvizsgázónk idén 38 volt. Reméljük, hogy a vizsgát sikeresen teljesítők közül többeket viszont láthatunk a versenyeken.

2018-ban ismét kiemelkedő csapatmunkát láthattunk Szösz Attila csapatától, Tóth Józseftől és a Fekete családtól.

2018-ban ismét nagy igény volt a minősülő versenyekre, sok versenyzőnk indult külföldi versenyeken kiemelkedő sikerekkel. Meggyőződésem, hogy szakágunknak nincs szégyenkezni valója más szakágakhoz képest. Gratulálunk a kiváló eredményekhez!

Köszönöm a bírói és állatorvosi bizottság munkáját. Sajnos 2018-ban a bírói licenszet csak 6 bírónk váltotta ki, reméljük a jövőben nagyobb lesz az érdeklődés, szeretnénk új bírókat látni a versenyeken. Várjuk azok jelentkezését, akik szeretnének ebben a munkában részt venni. Idén Solton tartottunk egy állatorvosi képzést.

A szakág pénzügyi helyzete stabil.

Jövő évben is különös gondot szeretnénk fordítani az egységes öltözék kialakítására, lehetőség van a már ismertetett pólók megvásárlására, továbbá tervezetet, mintát készítünk egy távlovas dzsekire. A tavaszi évadnyitó értekezleten bemutatjuk.

A jövőben külön szakbizottsági feladat azt biztosítani, hogy VB-re, EB-re csak olyan versenyző utazhasson, aki a szakág egységes öltözékét viseli.

Tervezzük a színvonalas és látványos, érthetőbb bíráskodás érdekében a digitális pulzusmérést. Azonban a végleges árajánlatot az eszközök bérletére meg nem kaptuk meg. Jövőre szeretnénk a tisztségviselők képzésére kiemelt hangsúlyt fordítani.

Minden versenyről készült videó és fotó anyag, a solti versenyt különlegesen nagy média érdeklődéssel tudtuk megismertetni. Ez a tájékoztatási forma segít megismertetni a szakágat, versenyeink körülményeit és annak szépségeit is.

A 2019-es évnek egy új szerkezetű bajnoksággal futunk neki, reméljük, hogy egy nyitottabb, izgalmasabb, könnyebben kezelhető és érthető, igazságosabb rendszernek bizonyul majd.

Folynak az egyeztetések, adatszolgáltatások a Magyar Lótenyésztők Országos Szövetségével az őshonos lovak versenyzésének támogatásáról. Végleges eredményekről még nem tudunk beszámolni.

Köszönjük a támogatást, sok odaadó munkát a segítőknek, barátoknak, családtagoknak, hiszen az ő segítségük nélkül a lovasok nem tudnának versenyezni.

Ezúton szeretnék mindenkinek, aki érdeklődéssel követi szakágunk sorsát, vagy részt vesz annak életében, békés karácsonyi ünnepeket és boldog új esztendőt kívánni.

Bányai Béla

elnök

Távlovagló- és Távhajtó Szakág